Дыктант

Новае стагоддзе – новае святло

На працягу амаль усяго XX стагоддзя ў лямпаў Эдысана не было годнага канкурэнта. Прарыў у бытавым асвятленні быў зроблены толькі ў 1976 годзе, калі Эд Хамер вынайшаў новую лямпу, якая атрымала пасля назву энергазберагальная. Асноўная задача, якую ён вырашыў, – наданне доўгай шкляной трубцы формы звычайнай лямпы напальвання. Плошча паверхні энергазберагальнай лямпы нашмат большая за плошчу паверхні ніткі напальвання. Значыць, святло ў пакоі будзе размяркоўвацца раўнамерней, што дазволіць знізіць стамляльнасць вачэй.

У многіх краінах Еўропы дні лямпаў напальвання ўжо палічаныя. У Беларусі адпаведная забарона таксама можа быць накладзена. Чакаецца, што прыбытак ад пераходу на энергазберагальныя лямпы толькі на жылым сектары складзе каля 10 мільярдаў кілават-гадзін, што раўнацэнна магутнасці сярэдняй атамнай электрастанцыі. Дзякуючы механізму дзеяння энергазберагальных лямпаў, можна дамагчыся зніжэння спажывання электраэнергіі на 80% у параўнанні з лямпамі напальвання. Нязначнае цеплавыдзяленне дазваляе выкарыстоўваць кампактныя энергазберагальныя лямпы вялікай магутнасці ў далікатных бра, свяцільнях і люстрах, у якіх ад лямпаў напальвання з высокай тэмпературай нагрэву можа аплаўляцца пластмасавая частка патрона альбо сам провад. За свой век энергазберагальная лямпа эканоміць 1 тону выкідаў вуглякіслага газу і 200 літраў нафты.

Дыктант

11 лістапада – Міжнародны дзень энергазберажэння

У Рэспубліцы Беларусь 11 лістапада з 2015 года адзначаецца Міжнародны дзень энергазберажэння. Гэта даволі маладое свята: яно было абвешчаны ў 2008 годзе. Рашэнне аб гэтым было прынята ў Казахстане на нарадзе каардынатараў Міжнароднай экалагічнай сеткі “Школьны праект па выкарыстанні рэсурсаў і энергіі”. На сённяшні дзень удзел у праекце прымаюць каля 20 краін, і гэта адразу надало абвешчанаму Дню энергазберажэння статус міжнароднага.

Міжнародны дзень энергазберажэння – гэта выдатная нагода яшчэ раз пагаварыць аб энергаэфектыўных тэхналогіях, пра спосабы энергазберажэння дома, аб аднаўляльных крыніцах энергіі. А лепш не толькі пагаварыць, але і прымяніць атрыманыя веды на практыцы: пераключыць рэжым пральнай машыны з гарачай вады на халодную ці не пакідаць лішні раз камп’ютар уключаным у рэжыме чакання.

Энергазберажэнне іграе важную ролю ў захаванні прыродных рэсурсаў. Зэканомленую энергію можна выкарыстоўваць замест зноў вырабленай і за кошт гэтага знізіць забруджванне навакольнага асяроддзя. Акрамя таго, энергазберажэнне выгадна эканамічна. Самыя простыя і элементарныя меры энергазберажэння даступныя для кожнага і могуць быць ужытыя ў побыце фактычна паўсюдна.

У рамках Міжнароднага дня энергазберажэння ў краінах, якія ўцягнутыя ў праект, праходзяць самыя розныя мерапрыемствы – ад практычных мер па ўцяпленні школьных класаў да вулічных акцый. Удзел у мерапрыемствах прымаюць вучні, педагогі, прадстаўнікі прыродаахоўных арганізацый, супрацоўнікі дзяржаўных устаноў і спецыялісты з навукова-даследчых інстытутаў.